UDHËZIM
Nr. 7, datë 21.4.2020

PËR FORMËN DHE PËRMBAJTJEN E REGJISTRIT PËR PRODUKTET BUJQËSORE DHE USHQIMORE ME TREGUES SPECIALITET TRADICIONAL I GARANTUAR

Në zbatim të pikës 4, të nenit 102, të Kushtetutës dhe të pikës 3, të nenit 15, të ligjit nr. 8/2019, datë 28.2.2019, “Për skemat e cilësisë së produkteve bujqësore dhe ushqimore”, 
UDHËZOJ:
1. Ky udhëzim ka për qëllim të përcaktojë formën dhe përmbajtjen e regjistrit për produktet bujqësore dhe ushqimore me emërtim “Specialitet Tradicional i Garantuar” (STG), sipas aneksit bashkëlidhur. 
2. Termat e përdorur në këtë udhëzim kanë të njëjtin kuptim me termat e përdorura në ligjin nr. 8/2019, “Për skemat e cilësisë së produkteve bujqësore dhe ushqimore”.
3. Struktura përgjegjëse për skemat e cilësisë në Ministri, kryen hedhjen e të dhënave në regjistrin elektronik, për produktet bujqësore dhe ushqimore me emërtimin STG, duke përcaktuar statusin e veprimit:
a) Aplikuar;

b) Publikuar;

c) Regjistruar.
Pas marrjes së kërkesës së aplikimit, për regjistrim të emërtimit STG, të produktit bujqësor apo ushqimor, struktura përgjegjëse për skemat e cilësisë në Ministri hedh të dhënat në regjistër me statusin “Aplikuar”.

4. Pas verifikimit formal, struktura përgjegjëse për skemat e cilësisë në Ministri, hedh të dhënat në regjistër me statusin “Publikuar”.
Verifikimi formal është procedura paraprake për verifikimin e plotësimit të dokumentacionit të mëposhtëm të kërkesës së aplikimit për regjistrim:
a) emrin dhe adresën e grupit të prodhuesve ose të personit që vepron në emër të grupit;

b) specifikimet e produktit, të cilat përfshijnë: 

i. emrin që do të regjistrohet si emërtim STG, ashtu siç përdoret në treg ose në gjuhën e zakonshme; 

ii. një përshkrim të produktit, përfshirë karakteristikat e tij kryesore fizike, kimike, mikrobiologjike apo organoleptike, që tregojnë karakterin e veçantë të produktit; 
iii. një përshkrim të metodës së prodhimit, që prodhuesit duhet të ndjekin, duke përfshirë, kur është e përshtatshme, natyrën dhe karakteristikat e lëndëve të para ose përbërësve të përdorur apo mënyrën e veçantë të prodhimit të tyre;  

iv. vetitë kryesore, që krijojnë karakterin tradicional të produktit.
c) kategorinë e produktit bujqësor ose ushqimor; 

d) informacionin mbi procedurën dhe shpeshtësinë e kontrollit për përputhshmërinë e produktit me specifikimet; 

e. një përmbledhje të specifikimeve të produktit, në veçanti të dhënat e përcaktuara në nënndarjet “i”- “iv”, të shkronjës “b”, të kësaj pike; 

f) listën e dokumenteve të paraqitura, së bashku me aplikimin për regjistrim; 

g) dokumentin që konfirmon pagesën e tarifës për regjistrim.

5. Struktura përgjegjëse për skemat e cilësisë në Ministri, pas marrjes së një vlerësimi pozitiv nga komisioni dhe nëse nuk ka pasur kundërshtime nga subjekte të treta në lidhje me emërtimin STG të publikuar, pasqyron të dhënat në regjistër me statusin “Regjistruar”. 
6. Në rast refuzimi të kërkesës për regjistrim, të dhënat hiqen nga regjistri, për produktet bujqësore dhe ushqimore me emërtim STG.
7. Regjistri për produktet bujqësore dhe ushqimore me emërtim STG është publik dhe publikohet në faqen zyrtare të Ministrisë.

8. Për produktet bujqësore apo ushqimore me emërtimin STG, regjistri përmban të dhënat, si më poshtë:
a) numrin e kërkesës së aplikimit për regjistrim të produktit bujqësor apo ushqimor, i cili është numri i protokollit hyrës në Ministri;
b) datën e depozitimit të kërkesës, në protokollin e Ministrisë;
c) numrin dhe datën e regjistrimit në regjistër të kërkesës së aplikimit, që do të jetë: STG-qarku, sipas aneksit nr. 2, - numri i protokollit hyrës në Ministri;
d) emrin e STG, sipas përcaktimit në formularin e aplikimit;
e) produktin e klasifikuar sipas legjislacionit në fuqi për miratimin e listës së produkteve bujqësore dhe ushqimore për konsum njerëzor me emërtimin STG;
f) një përshkrim të produktit, përfshirë karakteristikat e tij kryesore fizike, kimike, mikrobiologjike apo organoleptike, që tregojnë karakterin e veçantë të produktit; sipas formularit të aplikimit;
g) vetitë kryesore, që krijojnë karakterin tradicional të produktit;
h) emrin dhe adresën e autoritetit ose organit përgjegjës për verifikimin e përputhshmërisë me specifikimet e produktit;
i) emrin dhe adresën e mbajtësit/mbajtësve të së drejtës së përdorimit të emërtimit STG, të produktit bujqësor apo ushqimor.

9. Nëse operatori nuk plotëson brenda afatit të caktuar parregullsitë, AKU-ja ose trupa certifikuese shfuqizon certifikatën. Struktura përgjegjëse në bashkëpunim me Autoritetin Kombëtar të Ushqimit kryejnë veprime për:
a) ndalimin e përdorimit të emërtimeve STG, EOM, ose TGJM, përdorimin e simboleve të tyre apo shprehjeve, shkurtesave në shqip apo anglisht STG, PDO, ose PGI; 
b) ndalimin e vendosjes së produktit bujqësor ose ushqimor në treg; 
c) tërheqjen e produktit bujqësor ose ushqimor, nëse është vendosur në treg.
Emri i produktit bujqësor ose ushqimor me emërtim STG, hiqet nga regjistri.
10. Informimi i publikut për dokumente dhe informacione të tjera, lidhur me procedurën e regjistrimit të një produkti bujqësor apo ushqimor me emërtimin STG, që disponohet nga struktura përgjegjëse, bëhet sipas legjislacionit në fuqi për të drejtën e informimit. 
11. Për zbatimin e këtij udhëzimi ngarkohet Struktura Përgjegjëse për Skemat e Cilësisë së Produkteve Bujqësore dhe Ushqimore në Ministri dhe Autoriteti Kombëtar i Ushqimit. 

Ky udhëzim hyn në fuqi dhe botohet në Fletoren Zyrtare.

MINISTËR I BUJQËSISË 

DHE ZHVILLIMIT RURAL
Bledar Çuçi
ANEKSI 1

FORMA E REGJISTRIT

	Nr. kërkesës
	Nr.

i regjistrit
	Data

e regjistrimit
	Data

e depozitimit
	Emri STG
	Klasifikimi i produktit
	Përshkrimi i produktit
	Vetitë
	Emri & adresa e organit përgjegjës
	Emri & adresa e përdoruesit

	
	
	
	
	
	
	
	
	
	

	
	
	
	
	
	
	
	
	
	


ANEKSI 2

LISTA E SHKURTIMEVE 
	Nr.
	Emërtimi i qarkut
	Shkurtimi

	1
	Berat
	BR

	2
	Dibër
	DI

	3
	Durrës
	DR

	4
	Elbasan
	EL

	5
	Fier
	FR

	6
	Gjirokastër
	GJR

	7
	Korçë
	KO

	8
	Kukës
	KU

	9
	Lezhë
	LE

	10
	Shkodër
	SHK

	11
	Tiranë
	TR

	12
	Vlorë
	VL



